កម្ពុជា​អំពាវនាវ​សុំ​ជំនួយ​បរទេស​ ខណៈ​ទឹក​ជំនន់​បន្ត​បំផ្លាញ​និង​សម្លាប់​មនុស្ស
ទឹក​ជំនន់​បាន​សម្លាប់​មនុស្ស​យ៉ាង​តិច​១៥០​នាក់ ​ផ្ទះ​ជាង​១៣​ម៉ឺន​ខ្នង​ ដែល​បាន​ប៉ះពាល់​ដល់​ប្រជាពលរដ្ឋ​ជាង​១៧ម៉ឺន​គ្រួសារ។
កម្ពុជាកំពុងទទួលរងនូវផលប៉ះពាល់ពីទឹកជំនន់យ៉ាងធ្ងន់ធ្ងរ ដោយបានស្លាប់មនុស្សយ៉ាងតិច១៥០នាក់តាំងពីខែសីហា។ នៅថ្ងៃច័ន្ទនេះ លោក យឹម ឆៃលី ឧបនាយករដ្ឋមន្ត្រី បានថ្លែងនៅក្នុងវេទិកាជាតិលើកទីពីរស្តីពីការប្រែប្រួសអាកាសធាតុនៅទីស្តីការគណៈរដ្ឋមន្ត្រីថា ទឹកជំនន់បានធ្វើឲ្យប៉ះពាល់យ៉ាងធ្ងន់ធ្ងរដល់កម្ពុជាដោយធ្វើឲ្យតម្លៃនៃការខូចខាតមានដល់ទៅរាប់លានដុល្លារអាមេរិក និងតម្រូវការស្តារឡើងវិញជាច្រើនឆ្នាំទៀត។ «យើងជាប្រទេសក្រីក្រ។ យើងអត់មានឧបករណ៍ និងបច្ចេកទេសជឿនលឿនគ្រប់គ្រាន់ ដើម្បីឆ្លើយតបទៅនឹងបាតុភូតមិនប្រក្រតីនោះទេ។ ដូច្នេះ យើងងាយរងគ្រោះថ្នាក់ចំពោះផលប៉ះពាល់នានានៃការប្រែប្រួលអាកាសធាតុនេះ»។ របាយការណ៍របស់គណៈកម្មាធិការជាតិគ្រប់គ្រងគ្រោះមហន្តាយ បានបញ្ជាក់ថាទឹកជំនន់បានសម្លាប់មនុស្សយ៉ាងតិច១៥០នាក់ ផ្ទះជាង១៣ម៉ឺនខ្នង ដែលបានប៉ះពាល់ដល់ប្រជាពលរដ្ឋជាង១៧ម៉ឺនគ្រួសារ និងស្រូវជាង២៧ម៉ឺនហិកតា ព្រមទាំងផ្លូវជាតិប្រវែងជាង១០០គីឡូម៉ែត្រ និងផ្លូវក្រាលគ្រួសប្រវែង១.៨០០គីឡូម៉ែត្រ។ លោកឧបនាយករដ្ឋមន្ត្រី យឹម ឆៃលី បានអំពាវនាវដល់សហគមន៍ផ្តល់ជំនួយអន្តរជាតិ និងដៃគូរអភិវឌ្ឍន៍ឲ្យបង្កើនការគាំទ្ររបស់ខ្លួនដល់កម្ពុជាក្នុងអំឡុងពេលទឹកជំនន់ និងអំឡុងពេលស្តារឡើងវិញក្រោយទឹកជំនន់។ អង្គការសហប្រជាជាតិ កាលពីថ្ងៃសុក្រ បានសម្តែងការព្រួយបារម្ភចំពោះប្រជាពលរដ្ឋរាប់លាននាក់ដែលកំពុងរងផលប៉ះពាល់យ៉ាងធ្ងន់ធ្ងរដោយទឹកជំនន់នៅក្នុងប្រទេសអាស៊ី ដូចជាប្រទេសប៉ាគីស្ថាន ហ្វិលីពីន ឥណ្ឌា បង់ក្លាដែស កម្ពុជា និងថៃ។ ម៉ារហ្គារ៉េតា វ៉លស្ត្រូម (Margareta Wahlström) តំណាងពិសេសរបស់អគ្គលេខាធិការអង្គការសហប្រជាជាតិទទួលបន្ទុកកិច្ចការកាត់បន្ថយគ្រោះមហន្តរាយបានបញ្ជាក់ក្នុងសេចក្តីថ្លែងការណ៍ថា ប្រជាពលរដ្ឋមិនគួរស្លាប់ដោយសារទឹកជំនន់ទេ។ «យើងមានបច្ចេកវិជ្ជាដើម្បីប្រកាសអាសន្នដល់សហគមន៍នានា មុននឹងទឹកជំនន់កើតមាន។ ប្រជាពលរដ្ឋអាចត្រូវបានជម្លៀសទាន់ពេល។ ជីវិតត្រូវបានសង្គ្រោះ និងការចិញ្ចឹមជីវិតត្រូវបានការពារ។ ប្រព័ន្ធព្រមានជាមុនគឺជាជម្រើសដ៏មានប្រសិទ្ធិភាព និងវិធានការទប់ស្កាត់គ្រោះមហន្តរាយដែលមានសមត្ថភាពបំផុត»។ លោក ម៉ៅ ហាក់ នាយកនៃនាយកដ្ឋានធនធានទឹក នៃក្រសួងធនធានទឹក និងឧតុនិយម បានថ្លែងថាក្រសួងមានប្រព័ន្ធបច្ចេកវិជ្ជាផ្តល់ព័ត៌មានជាមុនអំពីការកើតមានទឹកជំនន់ និងផ្តល់ដំណឹងពីការព្យាករណ៍ទឹកជំនន់ដល់ប្រជាពលរដ្ឋអំពីទឹកជំនន់នេះ ដើម្បីកាត់បន្ថយ ឬ ជៀសវាងគ្រោះមហន្តរាយដោយធម្មជាតិនៃទឹកជំនន់នេះ។ «យើងបានជូនដំណឹងដល់ប្រជាពលរដ្ឋអំពីទឹកជំនន់ហើយ ប៉ុន្តែគាត់មានការប្រុងប្រយ័ត្នដល់កម្រិតណា។ គាត់មានការធ្វេសប្រហែសអំពីទឹកជំនន់នេះ។ ចំនួនគ្រោះថ្នាក់ជួនកាលខ្វះការប្រុងប្រយ័ត្នខ្ពស់មែនទែនតែម្តង។ យើងបានជូនដំណឹងឲ្យគាត់ប្រយ័ត្នពីរបីថ្ងៃ មុននឹងទឹកជំនន់កើតឡើង បន្ទាប់មកថ្នាក់ខេត្តប្រាប់អំពីការជម្លៀសទៅកាន់ទីទួលសុវត្ថិភាព»។ លោក ម៉ៅ ហាក់ បានបន្ថែមថាទឹកទន្លេមេគង្គ និងទន្លេសាប ជារួមបានស្រកចុះដែលលែងធ្វើឲ្យមានការព្រួយបារម្ភតទៅទៀត៕